**6. napirend E l ő t e r j e s z t é s**

**Mindszentkálla Község Önkormányzata Képviselő-testülete**

**2022. február 22-én tartandó nyilvános ülésére**

**Tárgy:** **Mindszentkálla, 358. hrsz.-ú helyi közút forgalmi rendjének megváltoztatása**

**Előterjesztő**: Csombó Zoltán polgármester

**Előkészítette:** Cséri Mónika műszaki ügyintéző

 Jogszabállyal nem ellentétes

Előterjesztő  dr. Szabó Tímea címzetes főjegyző

Tisztelt Képviselő-testület!

A Mindszentkálla Község Önkormányzata tulajdonában lévő Mindszentkálla, 358. hrsz.-ú helyi közút szilárd burkolattal történő ellátásra pályázati forrást nyert, mely pályázathoz szükséges volt az építési tevékenység vonatkozásában az építési engedély megszerzése, valamint a kivitelezést követően annak forgalom helyezése. A forgalomba helyezési eljárás során megállapítást nyert, hogy az út kialakult állapota nem teszi lehetővé a kétirányú forgalom jogszabály szerinti kialakítását illetve annak kialakítása aránytalanul nagy terhet róna az Önkormányzatra. Az útügyi hatóság engedélyezi a forgalmi rend változás bevezetését.

Az országos közút kezelője megkeresésre került a fenti forgalmi rend változás tekintetében, a Magyar Közút Nonprofit Zrt. Veszprém Megyei Igazgatósága válaszában nem támasztott követelményt, támogatja a forgalmi rend változást.

 A közúti közlekedésről szóló 1988. évi I. törvény 34. § (2) bekezdése rögzíti, hogy a közút forgalmi rendjét - ha jogszabály másként nem rendelkezik - a közút kezelője -alakítja ki. A forgalmi rendet - a forgalmi körülmények vagy a baleseti helyzet jelentősebb változása esetén, de legalább ötévenként - a közút kezelőjének felül kell vizsgálnia, és ha szükséges, módosítania kell. A közlekedési hatóság - a közlekedés biztonságát sértő vagy veszélyeztető helyzet megszüntetése érdekében - kezdeményezheti a forgalomszabályozás módosítását, vagy a közút kezelőjét a forgalmi rend felülvizsgálatára kötelezheti.

Az utak forgalomszabályozásáról és a közúti jelzések elhelyezéséről szóló 20/1984. (XII. 21.) KM rendelet 4. §-a előírja, hogy: „Az utak forgalmát úgy kell szabályozni (a forgalmi rendet úgy kell kialakítani), hogy a közlekedés résztvevői biztonságosan, gyorsan és zavartalanul közlekedhessenek. (2) A forgalomszabályozási munka a szabályozás megtervezésében, megvalósításában (közúti jelzésekkel, építésekkel), hatásának megfigyeléséből és - szükség esetén - módosításából áll.

(3) A forgalomszabályozás során figyelembe kell venni a szabályozandó út (útszakasz, útkereszteződés)

- közlekedésbiztonsági helyzetét és annak időbeni változásait,

- forgalmának biztonságát és zavartalanságát befolyásoló környezet,

- forgalmának nagyságát, összetételét és annak változásait,

- műszaki jellemzőit,

- környezetének településrendezési és környezetvédelmi szempontjait.

(4) A forgalomszabályozás során kiemelt figyelmet kell fordítani

- a gyalogosok és a kerékpárosok közlekedésére,

- az útkereszteződésekre,

- a vasúti átjárókra.

(5) A forgalomszabályozást a szükséges legkevesebb közúti jelzéssel kell megvalósítani.”

Ugyanezen Rendelet, 10. § (1)-(2) bekezdése szerint a helyi forgalomszabályozás célja, hogy a közúti jelzések alkalmazásával közölje a közlekedésben résztvevőkkel azokat a különleges kötelezettségeket, korlátozásokat, tilalmakat, vagy veszélyhelyzeteket, amelyekre az adott helyen a KRESZ-ben foglalt tételes magatartási szabályok betartása mellett figyelemmel kell lenniük. A járművek forgalmára vonatkozó tilalmat, vagy korlátozást csak kellően indokolt esetben és mértékig szabad elrendelni. A tilalmak vagy korlátozások a forgalom biztonságának és egységesítésének, az út (műtárgy) műszaki állapotának védelme és környezetvédelmi szempontok érdekében rendelhetők el.

Kérem, hozzák meg döntésüket.

 ***Határozati javaslat:***

**MINDSZENTKÁLLA KÖZSÉG ÖNKORMÁNYZATA KÉPVISELŐ-TESTÜLETE**

**…/2022. (…) HATÁROZATA**

***Mindszentkálla, 358. hrsz.-ú helyi közút forgalmi rendjének megváltoztatásáról***

Mindszentkálla Község Önkormányzata Képviselő-testülete elhatározza, hogy a közúti közlekedésről szóló 1988. évi I. törvény 34. § (2) bekezdése alapján a Mindszentkálla, 358. hrsz.-ú önkormányzati tulajdonban lévő helyi közút forgalmi rendjét megváltoztatja, akként hogy az út egyirányúvá válik oly módon, hogy a kötelező haladási irány a Jókai utca irányába visz.

A Képviselő-testület felhatalmazza a Polgármestert, hogy a közlekedési táblák beszerzéséről és kihelyezéséről gondoskodjon.

**Felelős**: Csombó Zoltán polgármester

**Határidő**: azonnal